Siden 1993 har byen haft sit eget universitet, Université de La Rochelle, og byen huser årligt ca. 10.000 studerende. Der er også videregående uddannelsesinstitutioner for ingeniørstudiet EIGSI og en handelshøjskole.  Trafik I den nyere historie har byen satset på at blive kendt som en grøn og miljøvenlig by. Blandt andet har man gennem flere tiltag gjort det mindre attraktivt at færdes i bil inde i bykernen og i stedet anlagt cykelstier i store dele af byen. La Rochelle var den første by i Frankrig, der indførte en lånecykel-ordning. Ordningen blev indført i 1976 kaldet Vélo-jaunes (de gule cykler), hvor 400 cykler blev stillet frem til fri afbenyttelse af byens borgere. Derudover findes kollektiv trafik med busruter gennem byen og til de omkringliggende forstæder.  Historie La Rochelle var en af huguenotterne vigtigste støttepunkter. I kong Ludvig XIII's tid blev byen belejret af kardinal Richelieu og indtaget i 1628. I 1844 skrev Alexandre Dumas romanen De Tre Musketerer, hvor en del af handlingen foregår i La Rochelle. Under 2. verdenskrig etablerede Tyskland en ubådsbase ved La Pallice (den primære havn i La Rochelle), som er brugt i filmen Das Boot. Ubådsscenerne i India Jones III: Jagten på den forsvundne skat er også optaget i La Rochelle. La Rochelle var en af de sidste franske byer, som blev befriet i slutningen af 2. verdenskrig. En belejring fandt sted mellem 12. september 1944 og 7. maj 1945, hvor byen med øerne Ré og Oléron blev holdt af 20.000 tyske soldater under ledelse af viceadmiral Ernst Schirlitz. Efter forhandlinger med den franske flådekaptajn Hubert Meyer og Tysklands overgivelse den 7. maj, kunne franske tropper marchere ind i byen den 8. maj.